**Predkladacia správa**

Materiál „Návrh Stratégie hospodárskej politiky Slovenskej republiky - Slovensko 2020+“ sa predkladá na rokovanie Hospodárskej a sociálnej rady Slovenskej republiky na základe úlohy B.2 z uznesenia vlády SR č. 227/2013, úlohy B.1 z uznesenia vlády SR č. 708/2012 v znení uznesenia č. 710 z 11. 12. 2013 a úlohy B.1 z uznesenia vlády SR č. 722/2013.

Zámerom stratégie je synergická implementácia politík pre podporu a využívanie potenciálne silných oblastí a konkurenčných výhod Slovenska a koreláciou politík týkajúcich sa hospodárstva a rozvoja vidieka, vedy a výskumu, ľudských zdrojov, dopravy a životného prostredia. Cieľom je zvýšiť potenciál rastu slovenského hospodárstva vo všetkých regiónoch a zároveň zabezpečiť komplementaritu medzi nosnými prioritami tak na celoštátnej, ako aj
na regionálnej úrovni.

Dôvodom nutnosti štrukturálnych zmien je skutočnosť, že Slovenská republika síce patrí v rámci Európskej únie k najrýchlejšie rastúcim ekonomikám, ale konkurenčná výhoda bola primárne postavená na (oproti priemeru EÚ) nižšom daňovom zaťažení, nižšej cene práce a relatívne vysokej podpore priamych zahraničných investícií. Po úspešnej konsolidácii v uplynulých rokoch bude zamestnanosť jednou z hlavných tém hospodárskej politiky najmä z dôvodu, že trh práce patrí dlhodobo medzi hlavné výzvy slovenskej ekonomiky a zároveň neustálej potreby kvalitnej pracovnej sily zodpovedajúcej potrebám trhu práce.. Prienik hospodárskej politiky v jednotlivých oblastiach smerujúci k udržateľnej konkurencieschopnosti, tvorbe pracovných miest a hospodárskemu rastu je zároveň v priamej korelácii s jednotlivými strategickými dokumentmi príslušných rezortov.

Cieľom materiálu je poukázať na silné a slabé stránky v prostredí slovenského hospodárstva a stanoviť princípy jeho ďalšieho rozvoja pre zabezpečenie dlhodobého rastu, zamestnanosti a konkurencieschopnosti. Súčasťou materiálu je aj Analýza stavu malého a stredného podnikania a Opatrenia zamerané na zvýšenie rentability štátnych aktív a skvalitnenie podnikateľskej funkcie štátu.

Zmena znenia a termínu bodu B.1. uznesenia vlády SR č. 227/2013 k opatreniam v hospodárskej politike na podporu hospodárskeho rastu je z dôvodu, že implementácia úloh uvedeného uznesenia a ich reálne efekty v ekonomike si vyžaduje dlhšie časové obdobie. Bod C.2. sa mení v nadväznosti na bod C.1. návrhu uznesenia vlády SR.

Materiál bol predložený na medzirezortné pripomienkové konanie a vyhodnotenie pripomienok jednotlivých rezortov je súčasťou materiálu.

Materiál nemá vplyv na rozpočet verejnej správy, podnikateľské prostredie, nemá sociálne vplyvy ani vplyv na životné prostredie a informatizáciu spoločnosti.